Helge Adam Møller (KF), 2002-05-30:
Goddag, hr. formand.
Det har jo været en spændende debat at følge, specielt når man selv har været ordfører på området indtil for et års tid siden og gennem 10 år har været medlem af Indfødsretsudvalget.
Jeg kan jo helt bekræfte det, den konservative ordfører sagde, at det, der nu bliver gennemført efter den 1. juli, er
det, som Det Konservative Folkeparti fremsatte forslag om første gang for 10-11 år siden og gang på gang enten alene eller sammen med andre partier har fremsat forslag om.
Men så vil jeg godt direkte henvende mig til hr. Lars Kramer Mikkelsen, der ikke alene er fra Socialdemokratiet, men også er Socialdemokratiets ordfører i denne sag.
Hr. Lars Kramer Mikkelsen
har nu de sidste tre kvarter voldsomt angrebet et antal partier, som ikke tog ordet og redegjorde for, hvad deres partis holdning var.
Jeg kan konstatere, at et af de partier, der ikke gjorde det, var Socialdemokratiet.
Der er nemlig kun tre partier, der har været oppe som ordførere og fortalt, hvad de stod for, og det har været Enhedslisten, det har været Dansk Folkeparti, og det har været Det Konservative Folkeparti - ja, og så SF.
Det bliver så fire.
Hr. Lars Kramer Mikkelsen har brugt hele sin taletid til korte bemærkninger af 1 minuts varighed, hvor han er gået op og har kritiseret alt det, de andre stod for.
Men hvad Socialdemokratiet står for, og hvilke holdninger de har, har vi ikke hørt om. Så lad mig derfor rette tre direkte spørgsmål til Socialdemokratiets ordfører.
Vi foreslår jo nu, og det er der flertal for, at fremover skal folk, der har boet i Danmark i 7, 10, 15 eller 20 år, selvfølgelig kunne blive danske statsborgere, men de skal ikke kunne blive det, hvis de ikke kan tale et forståeligt dansk og i et rimeligt omfang kan læse dansk. Hvorfor synes hr. Kramer Mikkelsen, det er o.k., at folk, der er fyldt 65 år og har boet her 30 år og ikke kan tale et ord dansk, kan blive danske statsborgere?
Kan vi ikke få det at vide?
Kl. 9.50
Den andet ting, vi ønsker at ændre, er med hensyn til kriminalitet.
Folk, der har begået meget grov kriminalitet, folk, der har begået mord, folk, der har begået voldtægt, folk, der har begået grove bankrøverier, kan heller aldrig blive statsborgere.
Hvorfor har Socialdemokratiet den modsatte holdning, at de alligevel skal kunne blive danske statsborgere?
Lad mig så nævne den tredje væsentlige ændring, vi nu også indfører, nemlig at folk, der har boet her i mange år, skal dokumentere, at de ved bare en lille smule om det samfund, de nu ønsker at blive danske statsborgere i, altså
en lille smule om vores politiske system, vores kulturbaggrund og lidt om vores geografi
; at man eksempelvis ved, at Limfjorden er et vandløb, der skiller Nordjylland og Midtjylland og ikke bare er det diskotek inde på Strøget.
Hvorfor skal man ikke vide det, vil jeg spørge hr. Kramer
Mikkelsen.
Kunne vi altså ikke få lidt at vide om Socialdemokratiets politik i stedet for, at de bare skal kritisere og kritisere og kritisere?
Lad mig så slutte med at sige, at jeg er stolt af og glad for at være konservativ, og jeg og mit parti byder de mennesker velkommen til at blive danske statsborgere, der yder en indsats, der gider lære vores sprog, der gider lade være med at begå grov kriminalitet, og som gider sætte sig ind i det samfund, de ønsker at blive medlem af.
Det synes vi er ret og rimeligt.